I kælderen under politigården i Aalborg sover to mænd rusen ud, efter to uafhængige episoder natten til lørdag. Ville få venner til at skyde patrulje Klokken 00.10 forsøgte en 31-årig mand fra Aalborg at få adgang til en beværtning i Jomfru Ane Gade i Aalborg. Vel at mærke ved at forsøge at slå dørmanden med en flaske. Imidlertid kom flere dørmænd deres kollega til undsætning, og de fik sammen overmandet den 31-årige mand. Han kvitterede med at spytte dørmanden i ansigtet. Da politiet kom til stedet for at tage manden med på politistationen, truede den 31-årige patruljen med at han ville få sine venner til at skyde dem. Han ligger nu i detentionen, og er blevet sigtet for trusler på livet mod politifolk samt forsøg på vold mod dørmanden. Havde stoffer og peberspray Senere på natten måtte politiet en tur til Fjerritslev, hvor mistænkelige personer ifølge en anmelder havde gang i handel med narkotika. Politibesøget resulterede i at en 22-årige mand fra Hjallerup blev anholdt. På sig havde han 42 gram hash og 72 gram ukendt pulver, ligesom han havde ni ulovlige dåser med peberspray. Også han ligger nu i detentionen, og skal afhøres, når han ikke er påvirket længere.

Opsummering:
To mænd blev begge anholdt natten til lørdag. Den ene er sigtet for trusler på livet mod politifolk samt forsøg på vold. Den anden er sigtet for besiddelse af narko.